Մեյսոն Մաունտ

Մեյսոն Մաունտ (անգլ.՝ Mason Mount, հունվարի 10, 1999(1999-01-10), Պորտսմութ, Հեմփշիր, Հարավարևելյան Անգլիա, Անգլիա, Միացյալ Թագավորություն), անգլիացի պրոֆեսիոնալ ֆուտբոլիստ։ Ներկայումս հանդես է գալիս Չելսիի և Անգլիայի ազգային հավաքականի կազմում։ Խաղում է հարձակվողական կիսապաշտպանի դիրքում։


== Ակումբային կարիերա ==


=== Չելսի ===
Մաունտը Չելսիի ակադեմիայի սան է։ 2017 թվականի հուլիսին նա 4 տարվա պայմանագիր կնքեց ակումբի հետ։
2017 թվականի հուլիսի 24-ին Մաունտը 1 տարվա վարձավճարով միացավ Վիտեսին։ Իր պրոֆեսիոնալ դեբյուտը նշեց օգոստոսի 26-ին՝ փոխարինման մտնելով ԱԶ Ալկմարի դեմ խաղում։ Առաջին հանդիպումը Եվրոպայի Լիգայում անցկացրեց սեպտեմբերի 14-ին՝ Լացիոյի դեմ խաղում։ Իր առաջին գոլը խփեց հոկտեմբերի 1-ին՝ Ուտրեխտի դեմ խաղում։ 2018 թվականի ապրիլի 14-ին Մաունտը 2 գոլային փոխանցում տվեց Սպարտա Ռոտերդամի դեմ խաղում։ Ապրիլի 18-ին՝ ԱԶ Ալկմարի դեմ խաղում նա դարձավ գոլի և գոլային փոխանցման հեղինակ, սակայն Վիտեսը պարտվեց 4-3 հաշվով։ Մայիսի 9-ին անգլիացին հետ-տրիկ ձևակերպեց ԱԴՕ Դեն Հաագի դեմ խաղում՝ այս խաղում տալով նաև գոլային փոխանցում և օգնելով իր թիմին հաղթել 5-2 հաշվով։ Վիտեսի կազմում Մաունտը անցկացրեց 39 հանդիպում բոլոր մրցաշարերում՝ դառնալով 14 գոլի ու 10 գոլային փոխանցման հեղինակ և ճանաչվելով ակումբի տարվա լավագույն ֆուտբոլիստ։ 2017-18 մրցաշրջանում նա նաև ընդգրկվեց Էրեդիվիզիի խորհրդանշական հավաքականում։ 

2018 թվականի հուլիսի 17-ին Մաունտը 1 տարվա վարձավճարով միացավ Չեմպիոնշիպում հանդես եկող Դերբի Կաունտիին։ Իր դեբյուտը նշեց օգոստոսի 3-ին՝ Ռեդինգի դեմ խաղում՝ գոլի հեղինակ դառնալով այս հանդիպման 60-րդ րոպեին։ Օգոստոսի 25-ին՝ Պրեստոն Նորթ Էնդի դեմ խաղում Մաունտը դարձավ գոլի և գոլային փոխանցման հեղինակ՝ 2-0 հաշվով հաղթանակ պարգևելով իր թիմին։ 2019 թվականի մարտի 30-ին նա գոլի և 2 գոլային փոխանցման հեղինակ դարձավ Ռոտերհեմ Յունայթեդի դեմ խաղում։ Ապրիլի 13-ին՝ Բոլտոն Ուոնդերերսի դեմ խաղում Մաունտը ձևակերպեց իր կարիերայի առաջին հեթ-տրիկը։ Մայիսի 27-ին նա թիմի մեկնարկային կազում խաղադաշտ դուրս եկավ Չեմպիոնշիպի փլեյ-օֆֆի եզրափակչի Աստոն Վիլլայի դեմ խաղում, սակայն Դերբի Կաունտին պարտվեց 2-1 հաշվով։ Վարձավճարի ընթացքում Մաունտը անցկացրեց 44 հանդիպում՝ դառնալով 11 գոլի և 6 գոլային փոխանցման հեղինակ։
2019-20 մրցաշրջանում Մաունտը վերադարձավ Չելսի՝ դառնալով թիմի հիմնական կազմի խաղացող։ 2019 թվականի հուլիսի 15-ին նա երկարաձգեց իր պայմանագիրը ակումբի հետ մինչև 2024 թվականը։ Իր դեբյուտը Պրեմիեր Լիգայում նշեց օգոստոսի 11-ին՝ թիմի մեկնարկային կազմում խաղադաշտ դուրս գալով Մանչեսթեր Յունայթեդի դեմ խաղում։ 2019 թվականի օգոստոսի 14-ին Մաունտը փոխարինեց Քրիստիան Պուլիշիչին ՈՒԵՖԱ Սուպեր Գավաթի Լիվերպուլի դեմ խաղում և իրացրեց իր 11-մետրանոցը, սակայն Չելսին պարտվեց հետխաղյա հարվածաշարում։ Իր առաջին գոլը Չելսիի կազմում խփեց օգոստոսի 18-ին՝ Լեսթեր Սիթիի դեմ խաղում։ Օգոստոսի 24-ին անգլիացին գոլի հեղինակ դարձավ Նորվիչ Սիթիի դեմ խաղում՝ օգնելով իր թիմին հաղթել 3-2 հաշվով։ Առաջին հանդիպումը Չեմպիոնների Լիգայում Մաունտը անցկացրեց սեպտեմբերի 17-ին՝ խմբային փուլի Վալենսիայի դեմ խաղում, սակայն վնասվածք ստացավ հանդիպման 16-րդ րոպեին և փոխարինվեց Պեդրոյի կողմից։


== Միջազգային կարիերա ==
Մաունտը ներկայացրել է Անգլիան բոլոր տարիքային երիտասարդական հավաքականներում։ 2016 թվականին նա մինչև 17 տարեկանների հավաքականների կազմում մասնակցեց Եվրոպայի առաջնությանը՝ անցկացրած 4 խաղերում դառնալով 1 գոլի հեղինակ, իսկ Անգլիան դուրս մնաց քառորդ եզրափակչում՝ 1-0 հաշվով պարտվելով Իսպանիային։ 2017 թվականին Մաունտը մասնակցեց Եվրոպայի Մ19 առաջնությանը՝ օգնելով Անգլիային հաղթել մրցաշարը։ Այստեղ նա անցկացրեց դարձավ 1 գոլի և 4 գոլային փոխանցման հեղինակ 5 խաղերում՝ ընդգրկվելով առաջնության խորհրդանշական հավաքականում և ճանաչվելով մրցաշարի լավագույն ֆուտբոլիստ։ 2019 թվականին Մաունտը մասնակցեց Եվրոպայի Մ21 առաջնությանը՝ անցկացնելով 3 հանդիպում և գոլային փոխանցման հեղինակ դառնալով Ռումինիայի դեմ խաղում, իսկ Անգլիան դուրս մնաց խմբային փուլից։
2018 թվականի աշխարհի առաջնությունից առաջ Մաունտը մարզվեց Անգլիայի ազգային հավաքականի հետ, սակայն չընդգրկվեց հավաքականի՝ առաջնության համար վերջնական կազմում։ Ազգային հավաքական նա առաջին անգամ հրավիրվեց 2018 թվականի հոկտեմբերին՝ Խորվաթիայի և Իսպանիայի դեմ խաղերի համար, սակայն այս հանդիպումներում խաղադաշտ դուրս չեկավ։ Իր դեբյուտը Անգլիայի հավաքականի կազմում նշեց 2019 թվականի սեպտեմբերի 7-ին՝ փոխարինելով Ջորդան Հենդերսոնին Բուլղարիայի դեմ խաղում։


== Կարիերայի վիճակագրություն ==


=== Ակումբային վիճակագրություն ===
2019 թվականի հոկտեմբերի 8-ի դրությամբ


=== Միջազգային վիճակագրություն ===
2019 թվականի հոկտեմբերի 8-ի դրությամբ


== Նվաճումներ ==


=== Ակումբային ===
Չելսի

Անգլիայի երիտասարդական գավաթ. 2015–16, 2016–17
ՈՒԵՖԱ Երիտասարդական գավաթ. 2015–16
Պրեմիեր Լիգա Մ18. 2016–17


=== Միջազգային ===
Անգլիա Մ19

ՈՒԵՖԱ Եվրոպայի Մ19 առաջնություն. 2017


=== Անհատական ===
Չելսիի ակադեմիայի տարվա լավագույն ֆուտբոլիստ. 2016–17
ՈՒԵՖԱ Եվրոպայի Մ19 առաջնության խորհրդանշական հավաքական. 2017
ՈՒԵՖԱ Եվրոպայի Մ19 առաջնության լավագույն ֆուտբոլիստ. 2017
Էրեդիվիզիի ամսվա լավագույն երիտասարդ ֆուտբոլիստ. հունվար 2018
Վիտեսի տարվա լավագույն ֆուտբոլիստ. 2017–18
Էրեդիվիզիի խորհրդանշական հավաքական. 2017–18


== Ծանոթագրություններ ==


== Արտաքին հղումներ ==
Մաունտի պաշտոնական Ֆեյսբուքի էջը
Մաունտի պաշտոնական Տվիտերի էջը
Մաունտի պաշտոնական Ինստագրամի էջը
Մաունտը transfermarkt-ում
Մաունտը soccerbase.com-ում
Մաունտը WhoScored.com կայքում
Մաունտը Չելսիի պաշտոնական կայքում
Մաունտը Պրեմիեր Լիգայի պաշտոնական կայքում
Մաունտը ՈՒԵՖԱ-ի պաշտոնական կայքում
Մաունտը Անգլիայի ֆուտբոլի ասոցիացիայի կայքում